Optog teen nuwe kernkragstasiesEarth Life Africa se lede in Johannesburg sal Saterdag in die stad ŉ optog hou en die Suid-Afrikaanse regering versoek om sy planne vir nuwe kernkragstasies te laat vaar. “Earth Life Africa doen ŉ beroep op alle regerings om standpunt in te neem teen kernkragenergie, wat deur wetenskap en ekonomie gelei word, aangesien dit nie ŉ klimaatsoplossing is nie,” het Earthlife Africa Johannesburg gesê. Greenpeace Africa en ander vennote-organisasies sal Saterdag by Earthlife Africa aansluit. “Kernkrag is ŉ valse oplossing wat ons bind aan ŉ toekoms wat geskep word deur die afbreek van ons omgewing en dit is ŉ skande vir ons ekonomie. Menslike bedrywighede veroorsaak klimaatsverandering en onlangse klimaatsgebeurtenisse eis dat daar wêreldwyd opgetree word,” het Nomalizo Xhoma, programbeampte van Earthlife Africa, gesê. “Klimaatsverandering moet nie net jaarliks by ŉ internasionale vergadering bespreek word nie. Ons word almal deur klimaatsverandering geraak, dit diskrimineer nie. Kernkrag is nooit veilig nie en internasionale ondervinding het gewys dat kernkrag nooit betyds of binne begroting plaasvind nie.” Penny-Jane Cooke, deel van Greenpeace Africa, het gesê die organisasie glo dit is “baie duidelik” dat herwinbare energie die goedkoopste en beste opsie vir Suid-Afrika is. “Ons doen ŉ beroep op die Suid-Afrikaanse regering om weg te beweeg van kernkrag.” Die optog begin om 10:00 by Westgate-taxistaanplek in Johannesburg. Die groep sal dan deur Pixley ka Seme (Sauer)-straat beweeg en dan in Rissik- en Albertina Sisulustraat indraai. Die optog eindig om 13:00 by die Eskom-streekskantoor in Braamfontein.